Diari Oficial de la Generalitat Valenciana


Sumari del DOGV 5606, del 25-09-2007 (2007/11416)

RESOLUCIÓ de 17 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre la Generalitat, a través de la Conselleria de Territori i Habitatge, i el Consell Superior d'Investigacions Científiques, a través de l'Institut de Ciències de la Terra Jaume Almera, per al seguiment del Pla de Millora de la Qualitat de l'Aire en la Zona Ceràmica de Castelló, en relació amb l'assessorament i estudi de partícules en suspensió.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5606

Data del DOGV
:   25-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11371


Data del document
:   17-09-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Territori i Vivenda
    * Fundació Centre d'Estudis Ambientals del Mediterrani
    * Castelló de la Plana
    * cooperació administrativa
    * fundació
    * ceràmica

RESOLUCIÓ de 17 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre la Generalitat, a través de la Conselleria de Territori i Habitatge, i el Consell Superior d'Investigacions Científiques, a través de l'Institut de Ciències de la Terra Jaume Almera, per al seguiment del Pla de Millora de la Qualitat de l'Aire en la Zona Ceràmica de Castelló, en relació amb l'assessorament i estudi de partícules en suspensió. [2007/11566]  
La Generalitat, a través de la conselleria de Territori i Habitatge, i el Consell Superior d'Investigacions Científiques, a través de l'Institut de Ciències de la Terra Jaume Almera, el 19 de juny de 2007, després de la tramitació prèvia reglamentària, han subscrit el Conveni de col·laboració per al seguiment del Pla de Millora de la Qualitat de l'Aire en la Zona Ceràmica de Castelló, en relació amb l'assessorament i l'estudi de partícules en suspensió, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis amb el número 1200/2007, i que figura com a annex d'esta resolució.  
València, 17 de setembre de 2007. El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat, a través de la conselleria de Territori i Habitatge, i el Consell Superior d'Investigacions Científiques, a través de l'Institut de Ciències de la Terra Jaume Almera, per al seguiment del Pla de Millora de la Qualitat de l'Aire en la Zona Ceràmica de Castelló, en relació amb l'assessorament i l'estudi de partícules en suspensió  
València, 19 de juny de 2007  
Reunits  
D'una part, el conseller de Territori i Habitatge de la Generalitat, Esteban González Pons, d'acord amb el Decret 2/2006, de 29 de maig, del president de la Generalitat, en representació d'esta i expressament facultat per a este acte per acord del Consell de data de 25 de maig de 2007.  
D'una altra part, Manuel Fernández Ortiga, director de l'Institut de Ciències de la Terra Jaume Almera, del Consell Superior d'Investigacions Científiques (CSIC), que actua en nom i representació d'este organisme, per raó del que establix l'apartat 7.1 de la Resolució de 2 de juny de 2005, per la qual el president del CSIC delega competències en diversos òrgans de la Institució (BOE de 21 de juny).  
Ambdues parts tenen i es reconeixen la capacitat legal per a formalitzar el present conveni i a l'efecte  
Exposen  
1. Que la Generalitat i el Consell Superior d'Investigacions Científiques han mantingut una fructífera col·laboració en desplegament de diversos acords marc que han possibilitat la subscripció de distints convenis singulars de col·laboració per a l'execució de projectes i programes d'interés comú, bé siguen d'investigació, de dotació d'equips i infraestructures o altres.  
2. En el marc de la legislació bàsica de l'Estat, en els termes que esta establisca, correspon a la Generalitat el desplegament legislatiu i l'execució en matèria de protecció del medi ambient, d'acord amb l'article 50 de l'Estatut d'Autonomia de la Comunitat Valenciana, en la redacció que dóna la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol.  
3. Les competències de la Generalitat en matèria de medi ambient estan conferides a la conselleria de Territori i Habitatge, d'acord amb el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, exercint les funcions en matèria de control de la contaminació atmosfèrica, segons el Decret 137/2006, de 29 de setembre, del Consell, pel qual s'aprova el Reglament orgànic i funcional de la conselleria de Territori i Habitatge.  
4. En l'exercici d'estes competències, la conselleria de Territori i Habitatge està interessada en dur a terme el Projecte de seguiment del Pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió en l'exercici 2007 i considera que el CSIC, a través de l'Institut de Ciències de la Terra Jaume Almera, compta amb experiència, coneixements, personal i material suficients per a l'execució de l'esmentat projecte.  
Per raó del que s'ha exposat, ambdues parts acorden subscriure el present conveni, que es regirà per les següents  
Clàusules  
Primera. Objecte del conveni  
El present conveni té com a objecte regular la col·laboració de les parts en el desenrotllament, per part de l'Institut de Ciències de la Terra Jaume Almera del CSIC, del projecte denominat Seguiment del Pla de millora de la qualitat de l'aire en la zona ceràmica de Castelló, en relació amb l'assessorament i l'estudi de partícules en suspensió, en l'exercici 2007.  
Segona. Actuacions que s'han de realitzar  
Les actuacions que ha de realitzar l'Institut de Ciències de la Terra Jaume Almera del CSIC són les següents:  
1. Seguiment, estudi i interpretació de sèries de dades de nivells de partícules en suspensió en l'atmosfera, en estacions de control de la Xarxa Valenciana de Vigilància i Control de la Contaminació Atmosfèrica.  
2. Determinació dels nivells de metalls pesats i altres elements traça en filtres de PM10 i/o PM2.5 de les estacions d'Onda, l'Alcora, Burriana i Vila-real, prèviament subministrats per la Xarxa Valenciana de Vigilància i Control de la Contaminació Atmosfèrica.  
3. Estudi d'especiació de PM10 i de PM2.5 en mostres de l'Alcora, Onda, Vila-real i Burriana a fi d'identificar i quantificar les contribucions de fonts d'emissió més rellevants i la repercussió de les mesures implantades en el Pla de millora de la qualitat de l'aire en la zona de Castelló.   
4. Interpretació dels estudis dels nivells de partícules en suspensió en la zona ceràmica de Castelló i integració d'esta informació en el seguiment del Pla de millora de la qualitat de l'aire en la zona ceràmica de Castelló.  
5. Estudi de les possibles fonts emissores de material particulat a l'aire ambient, en col·laboració amb la Universitat Jaume I de Castelló (a través de l'Institut de Tecnologia Ceràmica, ITC). Investigació sobre les possibles fonts responsables de l'increment dels nivells de PM10, arsènic, cadmi i altres elements (Ni, Cr, Bi) en la zona d'estudi.  
6. Seguiment de l'impacte que intervencions ambientals del Pla de millora de la qualitat de l'aire (noves tecnologies per al control d'emissions, instal·lació o desmantellament d'indústries, etc.) poden tindre sobre els nivells de partícules en suspensió.  
7. Participació en l'intercanvi d'informació i seguiment conjunt del Pla de millora de la qualitat de l'aire en la zona ceràmica de Castelló amb l'Institut de Tecnologia Ceràmica de la Universitat Jaume I de Castelló (ITC) i la Fundació Centre d'Estudis Ambientals del Mediterrani (CEAM), sota la coordinació de la conselleria de Territori i Habitatge de la Generalitat.  
Tercera. Presentació de memòries i informes  
Els informes i les anàlisis que elabore l'Institut de Ciències de la Terra Jaume Almera del CSIC seran subscrits pel Dr. Xavier Querol com a responsable científic.  
L'avaluació dels informes i anàlisis correspondrà a la Direcció General de Qualitat Ambiental.  
La memòria final corresponent al seguiment del Pla de millora de la qualitat de l'aire, ha de presentar-se en un termini de sis mesos des de la firma del present conveni.  
La memòria final relativa a l'anàlisi i la interpretació dels nivells de partícules en la zona d'estudi, ha de presentar-se abans de l'1 de desembre de 2007.  
El lliurament de les memòries per part de l'Institut de Ciències de la Terra Jaume Almera del CSIC es realitzarà contra document acreditatiu de la seua recepció firmat per la contrapart.  
Quarta. Termini de vigència  
La vigència del present conveni s'estendrà des de la data de la firma fins al 31 de desembre de 2007.  
En el cas que l'objecte del present conveni no pot portar-se a terme dins del termini assenyalat, les parts poden acordar la seua pròrroga per mitjà de la firma d'una addenda a este, prèvia consignació pressupostària a l'efecte.  
Cinquena. Aportació econòmica  
La conselleria de Territori i Habitatge aportarà per al finançament de les despeses derivades de les activitats objecte del present conveni fins a un import màxim de cinquanta mil euros (50.000,00 euros), tots els impostos inclosos, a càrrec del capítol II del programa 442.60, aplicació econòmica 93.50.00.300.05.8, dels pressupostos de la Generalitat per a l'exercici 2007.  
La quantia abans expressada cobrix les despeses de la investigació duta a terme per l'ICTJA-CSIC.   
Sisena. Forma de pagament  
Els pagaments per part de la conselleria de Territori i Habitatge s'efectuaran prèvia presentació davant de la Direcció General de Qualitat Ambiental de les memòries finals establides en la clàusula tercera, acompanyades de la factura corresponent a cada una d'elles, i amb conformitat expressa que el treball s'ha realitzat segons les condicions previstes.  
El pagament es farà efectiu en el compte obert en el Banco Santander Central Hispano a nom del CSIC 0049 5117 29 8313637372.  
Setena. Utilització dels resultats  
El CSIC s'obliga a no difondre les dades relacionades amb la investigació i a fer que esta obligació siga respectada per totes les persones que participen en l'execució del present conveni.  
Els resultats del projecte seran propietat de la conselleria de Territori i Habitatge que, si és el cas, accepta el compromís de la seua divulgació per part del CSIC per mitjà de les publicacions científiques que considere oportunes, amb l'autorització prèvia al CSIC. En tot cas, es respectarà el que ha establit la normativa vigent sobre propietat intel·lectual.  
Les obligacions contingudes en la present clàusula subsistiran fins i tot després de finalitzada la vigència del present conveni.  
Huitena. Rescissió del conveni  
En cas d'incompliment del que establix el present conveni, la Generalitat podrà, amb audiència prèvia al CSIC, rescindir el conveni.   
Així mateix, seran causes de rescissió del conveni el mutu acord de les parts i la impossibilitat sobrevinguda de realitzar les actuacions objecte del conveni per causa aliena a la voluntat d'estes, en este cas la part afectada per la dita impossibilitat, ha de comunicar-ho a l'altra part amb un mes d'antelació a la data en què haja de donar-se per rescindit el conveni. En estos supòsits, l'Institut de Ciències de la Terra Jaume Almera del CSIC ha d'emetre un informe amb tots els resultats obtinguts fins aqueixa data, i la conselleria de Territori i Habitatge pagarà l'import corresponent al valor del treball realitzat.   
Novena. Naturalesa del conveni  
El present conveni té naturalesa administrativa, i com està exclosa l'aplicació directa de la legislació general de contractació administrativa, es regirà per les seues pròpies normes, i en el no previst, supletòriament, pels principis d'esta legislació i els generals de l'ordenament juridicoadministratiu.   
I, en prova de conformitat amb l'anteriorment exposat, firmen el present conveni els reunits, en triple versió exemplar, en el lloc i la data abans indicats.  
El conseller de Territori i Habitatge. Esteban González Pons  
El director de l'Institut Ciències de la Terra Jaume Almera del CSIC. Manuel Fernández Ortiga